กรุงไทยรับซูเปอร์โฮลดิ้ง ตีกันการเมืองเข้าแทรก
&#8220;วรภัค&#8221; เชื่อซูเปอร์โฮลดิ้งช่วยให้การเมืองแทรกแซงรัฐวิสาหกิจยากขึ้น ยันไม่กระทบการบริหาร
4 ธ.ค. 2558

“วรภัค” เชื่อซูเปอร์โฮลดิ้งช่วยให้การเมืองแทรกแซงรัฐวิสาหกิจยากขึ้น ยันไม่กระทบการบริหาร
นายวรภัค ธันยาวงษ์ กรรมการผู้จัดการใหญ่ ธนาคารกรุงไทย เปิดเผยว่า กรณีที่ธนาคารเป็นหนึ่งในหน่วยงานรัฐวิสาหกิจที่ต้องเข้าไปอยู่ภายใต้การกำกับดูแลของบรรษัทวิสาหกิจแห่งชาติ (ซูเปอร์โฮลดิ้ง) จะไม่ส่งผลกระทบต่อนโยบายการบริหารและแผนธุรกิจของธนาคาร แต่เป็นเรื่องดีที่จะทำให้หน่วยงานรัฐวิสาหกิจมีระบบการทำงานที่โปร่งใส ปราศจากการแทรกแซงจากการเมือง
ทั้งนี้ ในเบื้องต้นบทบาทของซูเปอร์โฮลดิ้งจะเป็นผู้กำหนดกติกาในกระบวนการสรรหาและแต่งตั้งคณะกรรมการบริหาร (บอร์ด) ของบริษัทจำกัดให้มีความชัดเจน ว่าเป็นผู้มีความเหมาะสม มีความรู้ความสามารถ ไม่มีผลประโยชน์ทับซ้อน และให้มั่นใจว่าไม่ใช่คนที่การเมืองส่งเข้ามานั่งเป็นบอร์ด เพื่อแทรกแซงการทำงานของหน่วยงานรัฐวิสาหกิจ
สำหรับกระแสข่าวกระทรวงการคลังจะรับโอนหุ้นธนาคารกรุงไทยจากกองทุนเพื่อการฟื้นฟูและพัฒนาระบบสถาบันการเงินนั้นเป็นเรื่องของผู้ถือหุ้น ฝ่ายบริหารไม่สามารถก้าวล่วงได้ ซึ่งไม่ว่าการถือหุ้นจะเปลี่ยนแปลงไปหรือไม่ จะไม่กระทบกับการทำงาน เพราะธนาคารอยู่ภายใต้กฎหมาย พ.ร.บ.ธนาคารพาณิชย์ ในกำกับของธนาคารแห่งประเทศไทย และอยู่ในการดูแลของคณะกรรมการกำกับหลักทรัพย์และตลาดหลักทรัพย์ (ก.ล.ต.) ทำให้การเมืองแทรกแซงได้ยาก